A BIZOTTSÁG HATÁROZATA

(2002. december 4.)

az azafenidin 91/414/EGK tanácsi irányelv I. mellékletébe történő felvételének megtagadásáról

(az értesítés a C(2002) 4781. számú dokumentummal történt)

(EGT vonatkozású szöveg)

(2002/949/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2002/81/EK bizottsági irányelvvel[1] módosított, a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre[2] és különösen annak 6. cikke (1) bekezdésére,

mivel:

(1) A 91/414/EGK irányelv (a továbbiakban: az irányelv) 6. cikkének (2) bekezdésével összhangban 1997. június 25-én Spanyolországhoz a Du Pont de Nemours (a továbbiakban: a kérelmező) kérelmet nyújtott be az azafenidin hatóanyagnak (DPX R 6447) az irányelv I. mellékletébe történő felvételére vonatkozóan.

(2) Az irányelv 6. cikke (3) bekezdésének rendelkezéseivel összhangban a Bizottság a 98/242/EK határozatában megerősítette, hogy az azafenidinre vonatkozóan beadott iratok elvileg megfelelnek az irányelv II. melléklete adat- és információszolgáltatási követelményeinek, és egy, az e hatóanyagot tartalmazó növényvédő szer esetében az irányelv III. melléklete követelményeinek.

(3) Az irányelv 5. cikkének (1) bekezdésével összhangban egy hatóanyagot legfeljebb 10 éves időszakra lehet felvenni az I. mellékletbe, ha arra lehet számítani, hogy az e hatóanyagot tartalmazó növényvédő szereknek sem a használata, sem azok maradványai nem lesznek káros hatással az emberi- és állati egészségre, valamint a talajvízre, és nem lesz semmilyen elfogadhatatlan hatásuk a környezetre vonatkozóan.

(4) Az irányelv 6. cikke (2) és (4) bekezdésének rendelkezéseivel összhangban megvizsgálták az azafenidinnek az emberi egészségre és a környezetre gyakorolt hatását, a kérelmező által javasolt alkalmazásokra vonatkozóan. Spanyolország, mint kijelölt referens tagállam, 2001. február 23-án egy értékelőjelentés-tervezetet nyújtott be a Bizottságnak a hatóanyagról.

(5) A referens tagállam jelentésének átvétele után a Bizottság az irányelv 6. cikke (4) bekezdése rendelkezéseinek megfelelően konzultációkat folytatott a tagállamok szakértőivel, valamint a kérelmező Du Pont de Nemours céggel.

(6) A kérelmező arról tájékoztatta a Bizottságot és a referens tagállamot, hogy nem kíván tovább részt venni az erre a hatóanyagra irányuló munkaprogramban.

(7) Ezért ezt a hatóanyagot nem lehet felvenni a 91/414/EGK irányelv I. mellékletébe.

(8) A tagállamok által a 91/414/EGK irányelv 8. cikkének (1) bekezdésével összhangban az azafenidint tartalmazó növényvédő szerek meglévő készleteinek a megsemmisítés, raktározás, forgalomba hozatal és a felhasználás tekintetében engedélyezett türelmi időszakait maximum 12 hónapra kell korlátozni, hogy a meglévő készletek legfeljebb még egy további tenyészidőszakban legyenek felhasználhatók.

(9) E határozat nem sérti azokat az intézkedéseket, amelyeket a Bizottság a későbbiekben a 79/117/EGK tanácsi irányelv[3] keretében erre a hatóanyagra vonatkozóan meghozhat.

(10) Célszerű elrendelni azt, hogy a véglegesített felülvizsgálati jelentés, a bizalmas információk kivételével, konzultációs célokra rendelkezésre álljon, vagy a tagállamok azt rendelkezésre bocsássák bármely érdeklődő fél számára.

(11) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

Az azafenidint hatóanyagként nem veszik fel a 91/414/EGK tanácsi irányelv I. mellékletébe.

2. cikk

A tagállamok biztosítják, hogy:

1. az azafenidint tartalmazó növényvédő szerekre kiadott ideiglenes engedélyeket az e határozat elfogadásától számított 6 hónapon belül visszavonják;

2. e határozat elfogadásának napjától nem adható ki ideiglenes engedély azafenidint tartalmazó növényvédő szerekre a 91/414/EGK irányelv 8. cikke (1) bekezdése szerinti eltérés alapján.

3. cikk

A tagállamok által a 91/414/EGK irányelv 4. cikke (6) bekezdésének rendelkezéseivel összhangban megállapított türelmi időszaknak a lehető legrövidebbnek kell lennie, de legfeljebb 18 hónap lehet e határozat elfogadásának napjától számítva.

4. cikk

A tagállamok az azafenidinről szóló felülvizsgálati jelentést, a 91/414/EGK irányelv 14. cikke szerinti bizalmas információk kivételével, konzultáció céljára hozzáférhetővé teszik bármely érdeklődő fél számára, vagy külön kérésre azt a rendelkezésükre bocsátják.

5. cikk

Ennek a határozatnak a tagállamok a címzettjei.

Kelt Brüsszelben, 2002. december 4-én.

a Bizottság részéről

David BYRNE

a Bizottság tagja

[1] HL L 276., 2002.10.12.,

28. o.

[2] HL L 230., 1991.8.19., 1. o.

[3] HL L 33., 1979.2.8., 36. o.